**Szentendre Város Önkormányzat Képviselő-testületének**

**13/2017. (IV.20.) önkormányzati rendelete**

**egyes önkormányzati rendeletek módosításáról**

Szentendre Város Önkormányzat Képviselő-testülete Magyarország Alaptörvényének 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, valamint a közúti közlekedésről szóló 1988. évi I. törvény, valamint a végrehajtásáról szóló 30/1988. (IV. 21.) MT rendelet, valamint az épített környezet alakításáról és védelméről szóló 1997. évi LXXVIII. törvény, valamint az országos településrendezési és építési követelményekről szóló 253/1997. (XII. 20.) Korm. rendelet alapján, a közúti közlekedésről szóló 1/1975. (II. 05.) KPM-BM együttes rendelet szabályainak betartásával, figyelembe véve Szentendre Város történelmi hagyományait, földrajzi adottságait, építészeti jellegzetességeit, a város forgalmi és parkolási rendjéről, valamint a parkolási díjakról, a védett és korlátozott övezetekbe történő behajtás rendjéről szóló 23/2007. (IV. 13.) Önk. rendeletét, valamint a közterület-használat rendjének szabályozásáról szóló 25/2016. (X.17.) önkormányzati rendeletét az alábbiak szerint módosítja:

**1. A város forgalmi és parkolási rendjéről és a parkolási díjakról, a védett és korlátozott övezetekbe történő behajtás rendjéről szóló 23/2007. (IV.13.) önkormányzati rendeletének módosításáról**

**1. §** A város forgalmi és parkolási rendjéről, valamint a parkolási díjakról, a védett és korlátozott övezetekbe történő behajtás rendjéről szóló 23/2007. (IV. 13.) Önk. rendelet (továbbiakban: R.) 16. § (2) bekezdéséből törlésre kerül „a Tinódi közbe” szövegrész, valamint a 3. számú melléklet táblázatának „Védett övezetek” rész I. sor harmadik oszlopában törlésre kerül „a Tinódi közben” szövegrész.

**2. A közterület-használat rendjének szabályozásáról szóló 25/2016. (X.17.) önkormányzati rendeletének módosításáról**

**2. § A közterület-használat rendjének szabályozásáról szóló 25/2016. (X.17.) önkormányzati rendeletének (továbbiakban: Kh.) 6. § (1) bekezdése c) pontja helyébe a következő rendelkezés lép:**

**„6. § (1) c)** kirakatszekrényhez, védőtetőhöz, előtetőhöz és üzleti ernyőszerkezethez, ollós-és csuklókaros ponyvatetőhöz;”

**3. § A Kh. 10.§ (3) bekezdés f) pontja helyébe a következő rendelkezés lép:**

**„ 10.§ (3) f)** Ha a közterület-használati engedély iránti kérelem tárgya kirakatszekrény, előtető, ollós- és csuklókaros ponyvatető, reklámhordozó, megállító-tábla, árubemutatás, kerthelyiség, vendéglátó terasz, vendéglátást kiegészítő berendezések kihelyezése, úgy a kérelemhez csatolni kell digitális vagy papír formában az érintett közterületről, a kérelemmel érintett épületről és az engedélyezni kért közterület használat kialakításának módjáról készített fényképet.”

**4. § A Kh. 13.§ (2) bekezdés c) pontja helyébe a következő rendelkezés lép:**

**„ 13. § (2) c)** Amennyiben a kérelmező kiemelkedő művészeti értékkel bíró árukat forgalmaz, akkor ezen tevékenységéhez kapcsolódóan reklámtábla, molino elhelyezése ingyenes, egyéb közterület-használathoz (árubemutatás, kitelepülés, reklámfigura, stb.) a kérelmezőt 70% díjkedvezmény illeti meg.”

**5. § A Kh. 14.§ (1) bekezdés i) és j) pontja helyébe a következő rendelkezések lépnek:**

„14. § (1)

i) A kiemelkedő művészeti értéket képviselő boltok, üzletek, galériák, városi múzeumok által kihelyezendő reklámhordozók.

1. A Lokálpatrióta Tanács által iparművészeti értékűnek minősített reklámfelirat, molinó.”

**6. § A Kh. 17. § 16. pontja helyébe a következő rendelkezés lép:**

**„17. § 16. Reklámhordozó**: a mindenkor hatályban lévő, Szentendre Város Önkormányzat Képviselő-testülete által elfogadott reklámokra vonatkozó helyi rendeletben meghatározott reklám, burkolt reklám (például természetbeni árucikk, mely nem árubemutatás célját szolgálja, hanem az üzlet jellegét jelzi), gazdasági reklám és reklámhordozó (ideértve: molinó, plakát, stb.).”

**7. §** Hatályát veszti a Kh. 6. § (1) bekezdés b) pontja és 17. § 21. és 22. pontja.

**8. §** A Kh. 1. számú melléklet 1. a) pontjában a „homlokzat, portál,” szövegrész, valamint 3. pontjában a „cégér és címtábla,” szövegrész törlésre kerül.

**9. §** (1) Jelen rendelet a kihirdetést követő napon lép hatályba, és az azt követő napon hatályát veszti.

(2) E rendelet rendelkezéseit a folyamatban lévő ügyekben is alkalmazni kell.

(3) A rendelet kihirdetéséről a jegyző gondoskodik.

Szentendre, 2017. április 13.

**Verseghi-Nagy Miklós dr. Gerendás Gábor**

polgármester jegyző

**Záradék:**

A rendelet 2017. április 20-án került kihirdetésre.

**dr. Gerendás Gábor**

jegyző